Nobelvinneren: – Nå kan de ikke avfeie meg lenger
Om Svetlana Aleksijevitsj på Wikipedia – Dette er ikke en pris for meg, men for vår kultur og for vårt lille land, som har vært fanget i en klemme gjennom historien, uttalte Aleksijevitsj på en pressekonferanse i Minsk etter at hun hadde fått gladnyheten. Den hviterussiske forfatteren ble tildelt Nobelprisen i litteratur kl 13 i dag, norsk tid. – I vår tid er det vanskelig å være et ærlig menneske. Det er ingen grunn til å gi etter for kompromissene som totalitære regimer alltid baserer seg på, forklarte hun til pressen ifølge The Guardian. Til Svenska Dagbladet utdyper 67-åringen: – Dette er fantastisk! Jeg tror at stemmen min vil få mer tyngde nå. Det vil ikke være så lett for dem med makt og avfeie meg med en håndbevegelse lenger. De kommer til å måtte lytte til meg, mener Aleksijevitsj – som hevder at hun selv ikke hadde regnet med å få denne hederen. – Dette betyr mye for ytringsfriheten i både Hviterussland og Russland, mener hun.– Det er så mange vanskelige følelser. Dette er jo en enorm sak, å få være en i rekken - Boris Pasternak, Aleksandr Solzjenitsyn, Ivan Bunin..., sier hun og viser til tidligere vinnere. – Selv om dette er fantastisk, så er det også trist. Fra og med nå kommer denne prisen for alltid til å hvile på mine skuldre. Det betyr at det blir mer krevende å jobbe, mener 67-åringen, som ble født i Ukraina i 1948.Prisen ble offentliggjort for verdenspressen gjennom Det svenske akademiets sekretær Sara Danius. – Svetlana Aleksijevitsj har oppfunnet en ny litterær sjanger. Hun overskrider journalistikkens format og har gått videre med en sjanger som andre etterpå har vært med på å jobbe fram. Fjerner man hennes verk fra hyllene, vil man se et gapende hull. Det sier mye om hvor original hun er, sier Svenska Akademiens sekretær Sara Danius ifølge NTB.Prisvinneren, som var blant de største favorittene før kunngjøringen, er opprinnelig journalist og har jobbet som lærer. Bøkene hennes er oversatt til mer enn 30 språk. En rekke medier poengterer at det er første gang en journalist blir belønnet med Nobelprisen i litteratur. Det presiserte også Akademiet da de slapp nyheten i dag. – Hun er den første journalisten og en veldig uvanlig journalist, og hennes litterære kvalitet er slående, sa Danius i sin tale.Bøkene er blitt beskrevet som en litterær følelsesmessig reise gjennom Sovjetunionens historie og menneskenes liv etter Sovjetunionens fall. Aleksijevitsj har i sine bøker tatt for seg temaer som Sovjetunionens krig mot Afghanistan, Sovjetunionens fall, Tsjernobyl-ulykken og den andre verdenskrig. Da Aleksandr Lukasjenkos ble president i Hviterussland i 1998, ble Aleksijevitsj' bøker forbudt i landet, og hun flyttet til utlandet. Nå har hun flyttet tilbake til Minsk, men er en krass kritiker til Putin.Kulturredaktør i svenske Expressen, Karin Olsson, skriver i begeistring: – Takk, Svenske akademiet! Valget av Svetlana Aleksijevitsj bryter, når sant skal sies, en ganske lunken rekke med nobelprisvinnere siden Tomas Tranströmer i 2011. Med Aleksijevitsj belønnes ikke bare et dypt gripende forfatterskap, men også for aller første gang en som bruker journalistikken som litterær metode, skriver Olsson og legger til: – Det fotarbeidet Aleksijevitsj gjør, er enormt. Men hundrevis av intervjuer og grundige kildestudier, meisler hun frem historier fra de mange beskrivelsene. Dette er journalistikk som aldri kan rasjonaliseres bort eller kuttes som følge av trange tider i mediehusene på grunn av digitalisering. Hennes ærend er for stort, for humanistisk og for historisk verdifullt. Kulturredaktøren mener også at prisen retter blitzlyset mot Hviterussland: – Landet som pleier å kalles Europas siste diktatur, og som i en årrekke drev Aleksijevitsj i eksil, blant annet til Göteborg.Prisen er på åtte millioner svenske kroner. På spørsmål om hva hun skal bruke pengene på, svarer vinneren - ifølge UsNews.com: – Jeg skal kjøpe meg selv litt fritid. Det tar meg lang tid å skrive bøkene mine, fra fem til 10 år, forteller Aleksijevitsj, som var hjemme og holdt på å stryke tøy da hun fikk overrakt nyheten på telefon.Aleksijevitsj' sakprosabok «Krigen har intet kvinnelig ansikt» fra 2014, er den foreløpig siste anmeldte av hennes verker i VG. Den fikk terningkast 6 av VGs anmelder Sten Inge Jørgensen. 67-åringens nyeste utgivelse kommer på norsk neste uke – på Kagge forlag. – Dette er en utrolig gledelig og stor dag for oss i Kagge Forlag. Svetlana Aleksijevitsj’ forfatterskap er en viktig satsing for oss, sier forlagssjef Anne Gaathaug. Forlaget har gitt ut Aleksijevitsj’ bøker «Krigen har intet kvinnelig ansikt» (oversatt av Alf B. Glad) og Slutten for det røde mennesket (oversatt av Dagfinn Foldøy), og flere er på vei, opplyser forlaget. De ble kjent med hennes forfatterskap under litteraturfestivalen i Reykjavik i 2013. – Vi ble introdusert for Aleksijevitsj gjennom hennes svenske forlegger Ola Wallin og ble umiddelbart bergtatt av «Krigen har intet kvinnelig ansikt. Etter å ha hørt henne lese opp fra boken én gang, kjøpte vi rettighetene. På neste opplesning så vi på hverandre og smilte. Vi visste at vi hadde sikret oss noe helt unikt, sier Gaathaug. I mai i fjor deltok Aleksijevitsj på litteraturfestivalen på Lillehammer. – Jeg har et behov for å ta tak i personer i det øyeblikket de er blitt rystet, har Aleksijevitsj fortalt til det russiske ukebladet Ogonjok, ifølge NTB. Aleksijevitsj har selv uttalt at hun utforsker hvilke spor 70 år med kommunisme har etterlatt hos befolkningen. Bøkene har resultert i en rekke priser også tidligere, blant annet Tuscholskyprisen i 1996 og De tyske bokhandlernes fredspris i 2013. Nobelprisen i litteratur ble opprettet i 1901. Bare tre norske forfattere har fått den før: Bjørnstjerne Bjørnson i 1903, Knut Hamsun i 1920 og Sigrid Undset i 1928. Jon Fosse har vært nevnt som en mulig kandidat i flere år, også i år, men har foreløpig ikke nådd opp. I fjor gikk prisen til den franske romanforfatteren Patrick Modiano Det er Svenska Akademin som er jury for den høythengende prisen, og som hvert år står for utvelgelsen. Det er et litterært selskap som ble stiftet av kong Gustaf III i 1786. Medlemskap er av den eksklusive sorten, Akademin har 18 medlemmer, og medlemskapet er på livstid. Prisen deles ut i Stockholm 10. desember.
Svetlana Aleksijevitsj (67) er stolt over Nobelprisen i litteratur og håper med dette at stemmen hennes vil få enda mer tyngde.